31988R0775
L 080/31
JURNALUL OFÍCIAL AL UNIUNII EUROPENE
REGULAMENTUL (CEE) NR. 775/88 AL COMISIEI
din 24 martie 1988
de rectificare a Regulamentului (CEE) nr. 3143/85 privind vânzarea cu preț redus a untului de intervenție destinat consumului direct sub formă de unt concentrat
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 804/68 al Consiliului din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Regulamentul (CEE) nr. 744/88 (2), în special articolul 6 alineatul (7),
întrucât Regulamentul (CEE) nr. 3143/85 (3) al Comisiei, modificat ultima dată de Regulamentul (CEE) nr. 1807/87 (4), a instituit un sistem de vânzare cu preț redus a untului de intervenție destinat consumului direct sub formă de unt concentrat; întrucât această ultimă modificare constă în special în înlocuirea textului articolului 2 alineatul (4) al doilea paragraf; întrucât, contrar intenției manifestate în cadrul Comitetului de gestionare, a rezultat un text lipsit de derogarea introdusă de Regulamentul (CEE) nr. 1325/86 (5) al Comisiei; întrucât se impune, prin urmare, rectificarea textului din articolul menționat și inserarea dispoziției în cauză cu efect retroactiv la data intrării în vigoare a Regulamentului (CEE) nr. 1807/87;
întrucât măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
În articolul 2 alineatul (4) din Regulamentul (CEE) nr. 3143/85 se inserează următorul al treilea paragraf:
„Totuși, după acordul organismului competent, untul concentrat se poate ambala integral pentru comercializare într-o altă unitate decât cea indicată în contractul de vânzare.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 30 iunie 1987.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 martie 1988.